《题仙都山》
宋代·梁鼎

黄帝升天台，高名壮斗牛。
孤根斜照水，寒色不知秋。
藐与群峰并，圆如一笋抽。
晓妨残月下，晴礙落星流。
危定胜昆阆，登应见沃州。
爱深无尽处，目极更迟留。

作者简介：（955—1006）宋益州华阳人，字凝正。太宗太平兴国八年进士。历通判歙州、知吉州，以能声闻。代还，上言请定州县长吏考绩之法。累擢度支判官，与陈尧叟建议兴修三白渠及陈、许诸州水利。真宗咸平时，为度支使。因在陕西禁解池盐，实行官卖，又以陈腐官粟摊给民户，被劾罢。景德初，出知凤翔府。好学善书，工篆、籀、八分。有《隐书》、《史论》等。